De nordjyske kommuner får også i resten af perioden Aalborgs borgmester som deres formand. På et møde fredag i kommunekontaktrådet blev Aalborgs ny borgmester, Lasse Frimand Jensen(S), valgt som afløser for den afgåede formand, Thomas Kastrup-Larsen(S). Det var den socialdemokratiske gruppe, der i henhold til konstitueringsaftalen skulle besætte formandsposten. Internt i partiet havde Frederikshavns borgmester, Birgit S. Hansen(S), signaleret, at hun var klar til at blive kommuneformand, selv om hun i forvejen også sidder i bestyrelsen for Kommunernes Landsforening. Den løsning var ikke alle hendes partifæller dog begejstrede for. De foretrak Lasse Frimand Jensen, som herefter blev valgt uden afstemning. Lasse Frimand Jensen er som borgmester født medlem af kommunekontaktrådet, der består af landsdelens 11 borgmestre samt yderligere 11 byrådsmedlemmer. Lasse Frimand Jensen har ikke tidligere været medlem af kommunekontaktrådet. Formandsposten honoreres med 233.331 kr. årligt. Næstformand i kommunekontaktrådet er uændret Jammerbugts borgmester, Mogens Chr. Gade (V).
Aalborgs nyvalgte borgmester skal også være formand for de nordjyske kommuner